35.		Žiadosť o stanovenie preddavkov na daň
			z motorových vozidiel inak
(§ 10 zákona č. 361/2014 Z. z. o dani z motorových vozidiel)a o doplnení niektorých zákonov v z.n.p.)
Dotalex, dopravná spoločnosť, a.s.
Kratinova 251, 058 00 Poprad
Daňový úrad PREŠOV
pobočka DU Poprad
Štefánikova 3651/13
058 01 Poprad
Poprad 25. 7. 2022
Vec:		Žiadosť o stanovenie preddavkov na daň z motorových vozidiel inak 
Nadväzne na § 10 ods. 5 zákona č. 361/2014 Z. z. o dani z motorových vozidiel a o zmene a doplnení niektorých zákonov v z.n.p. (ďalej len „zákon o DzMV“) žiadame o určenie platenia preddavkov na daň z motorových vozidiel inak a vrátenie pomernej časti už zaplatených preddavkov na daň z motorových vozidiel z dvoch už štvrťročných splátok zaplatených 31. marca 2022 a 30. júna 2022. 
Svoju žiadosť o stanovenie preddavkov inak zdôvodňujeme tým, že v daňovom priznaní boli nesprávne zaradené 3 vozidlá požiarnej ochrany a 3 vozidlá, ktoré vykonávajú prepravu na základe zmluvy o službách vo verejnom záujme podľa osobitného predpisu; tieto druhy vozidiel sú podľa § 4 ods. 1 písm. b) a c) zákona o DzMV od dane oslobodené.
Zároveň žiadame prepočítať výšku zostávajúcich dvoch splátok dane z motorových vozidiel na zdaňovacie obdobie roku 2022 na zaplatenie podľa uvedených údajov.
Juraj Kulina, v.r.
konateľ spoločnosti
Prílohy:
1.	Technické preukazy motorových vozidiel od dane oslobodené – 6 ks
2.	Prehlásenie o 3 motorových vozidlách používaných na prepravu na základe zmluvy o službách vo verejnom záujme podľa osobitného predpisu
Poznámka k určeniu platenia preddavku na dani z motorových vozidiel a k vráteniu zaplateného preplatku na dani z motorových vozidiel
Správu dane z motorových vozidiel podľa § 13 zákona o DzMV vykonávajú daňové úrady a na správu dane z motorových vozidiel sa vzťahuje osobitný predpis, ktorým je daňový poriadok.
Znamená to, že pri podaní odvolania proti rozhodnutiu o vyrubení dane z MV a podania žiadosti o vrátenie preplatku na dani z motorových vozidiel sa postupuje podľa § 72 a 79 daňového poriadku. 
Platenie preddavku na daň z motorových vozidiel upravuje § 10 zákona o DzMV, ktorého suma sa vypočíta z predpokladanej dane, ktorú daňovník je povinný platiť počas zdaňovacieho obdobia mesačne alebo štvrťročné v závislosti od predpokladanej dane.
Podľa § 10 ods. 5 zákona o DzMV, ak predpokladaná daň nepresiahne 700 €, daňovník na zdaňovacie obdobie preddavky neplatí. Zároveň však môže daňovník podať žiadosť správcovi dane o určenie preddavkov inak, alebo o neplatenie preddavkov na základe zdôvodnenia uvedeného v žiadosti. Proti rozhodnutiu správcu dane o určení platenia preddavkov na daň na základe žiadosti daňovníka sa nemožno odvolať. Ak správca dane vyhovie daňovníkovi a určí neplatenie preddavkov na zdaňovacie obdobie, daňovník vyrovná daň za toto zdaňovacie obdobie v lehote na podanie daňového priznania podľa § 9 zákona o DzMV, t. j. do 31. januára po uplynutí tohto zdaňovacieho obdobia. Posledným dňom lehoty na jeho podanie je daň uvedená v tomto daňovom priznaní aj splatná, t. j. daňovník je povinný v tejto lehote daň aj zaplatiť. Ak daňovník daň nezaplatí v tejto lehoty nasledujúci deň po jej splatnosti sa daň uvedená v daňovom priznaní stáva daňový nedoplatkom.
K § 79 daňového preplatku; 
Vrátenie daňového preplatku upravuje § 79 daňového poriadku. Pri použití daňového preplatku sa primerane postupuje podľa § 55 ods. 6 a 7; správca dane písomne upovedomí daňový subjekt o použití preplatku podľa § 55 ods. 6 a 7.
Ak nemožno daňový preplatok použiť podľa odseku 1, správca dane na žiadosť daňového subjektu daňový preplatok vráti v lehote do 30 dní od doručenia žiadosti o jeho vrátenie; daňový preplatok na dani z príjmov a na dani z motorových vozidiel za príslušné zdaňovacie obdobie sa vráti najskôr po uplynutí lehoty na podanie daňového priznania podľa osobitných predpisov, najneskôr však do 40 dní odo dňa vzniku daňového preplatku. Ak správca dane žiadosti o vrátenie preplatku vyhovie v plnom rozsahu, správca dane rozhodnutie nevydáva.
Odvolanie proti rozhodnutiu správcu dane o priznaní úroku podľa odseku 3 nemá odkladný účinok.
Daňový preplatok nemožno vrátiť po zániku práva vyrubiť daň alebo rozdiel dane.
Za deň vrátenia preplatku sa považuje deň, keď bola suma preplatku odpísaná z účtu správcu dane. Banka je povinná oznámiť daňovému subjektu deň, keď došlo k odpísaniu platby z účtu správcu dane.
K § 55 ods. 6 a 7 daňového poriadku;
Spôsob platenia dane a použite platieb poukázaných daňovým subjektov upravuje § 55 daňového poriadku a spôsob poukázania platby upravuje vyhláška MF SR č. 378/2011 Z. z. o spôsobe označovania platby dane. 
Podľa odseku 6 správca dane platbu daňového subjektu neoznačenú podľa odseku 4 použije na úhradu exekučných nákladov a hotových výdavkov, inak na úhradu jeho daňového nedoplatku, splatného preddavku na daň, nedoplatku na cle a nedoplatku na iných platbách s najstarším dátumom splatnosti v čase prijatia platby. Ak v čase prijatia platby existuje viacero daňových nedoplatkov, splatných preddavkov na daň a nedoplatkov na iných platbách s rovnakým dátumom splatnosti, prijatá platba sa použije na ich úhradu v poradí podľa ich výšky vzostupne.
Podľa odseku 7, ak nemožno použiť platbu daňového subjektu podľa odseku 6, možno túto platbu použiť na kompenzáciu jeho daňového nedoplatku, splatného preddavku na daň, nedoplatku na cle a nedoplatku na iných platbách u iného správcu dane, ktorým je daňový úrad alebo colný úrad.